CELEX: 32009R0046
Language: el
Date: 2008-12-18 00:00:00
Title: Κανονισμός (ΕΚ) αριθ. 46/2009 του Συμβουλίου, της 18ης Δεκεμβρίου 2008 , για την τροποποίηση του κανονισμού (ΕΚ) αριθ. 2182/2004 σχετικά με τα μετάλλια και τις μάρκες που προσομοιάζουν με τα κέρματα ευρώ

22.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 17/5
            
         
      ΚΑΝΟΝΙΣΜΌΣ (ΕΚ) αριθ. 46/2009 ΤΟΥ ΣΥΜΒΟΥΛΊΟΥ
   
   της 18ης Δεκεμβρίου 2008
   για την τροποποίηση του κανονισμού (ΕΚ) αριθ. 2182/2004 σχετικά με τα μετάλλια και τις μάρκες που προσομοιάζουν με τα κέρματα ευρώ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 123 παράγραφος 4 τρίτη πρόταση,
   την πρόταση της Επιτροπής,
   τη γνώμη της Ευρωπαϊκής Κεντρικής Τράπεζας (1),
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 2182/2004 του Συμβουλίου (2) απαγορεύει τα μετάλλια και τις μάρκες που προσομοιάζουν με τα κέρματα ευρώ. Η πείρα που αποκτήθηκε από την εφαρμογή της απαγόρευσης των μεταλλίων και των μαρκών που προσομοιάζουν με τα κέρματα ευρώ τόνισε την ανάγκη να αποσαφηνιστούν οι προστατευτικές διατάξεις και να καταστεί η διαδικασία λήψης αποφάσεων πιο διαφανής.
            
         
               (2)
            
            
               Το κοινό μπορεί να παραπλανηθεί και να πιστέψει ότι ορισμένα μετάλλια και μάρκες έχουν καθεστώς νόμιμου χρήματος, όχι μόνο όταν φέρουν σχέδιο παρόμοιο προς αυτό των κερμάτων ευρώ αλλά και όταν φέρουν ορισμένα στοιχεία αυτών των σχεδίων. Ως εκ τούτου, δεν πρέπει να αναπαράγονται ειδικά στοιχεία των σχεδίων σε νόμιμο χρήμα εκφραζόμενο σε κέρματα ευρώ με τον τρόπο που απεικονίζονται στα κέρματα ευρώ. Επιπλέον, σύμβολα που αντιπροσωπεύουν την κυριαρχία του κράτους μέλους έκδοσης δεν πρέπει να αναπαράγονται σε μετάλλια και μάρκες με τον τρόπο που απεικονίζονται στα κέρματα ευρώ.
            
         
               (3)
            
            
               Η Επιτροπή, αφού διαβουλεύθηκε με τους εμπειρογνώμονες σε θέματα παραχάραξης και κιβδηλείας των κερμάτων που αναφέρονται στην απόφαση 2005/37/ΕΚ της Επιτροπής, της 29ης Οκτωβρίου 2004, για τη σύσταση του Ευρωπαϊκού Τεχνικού και Επιστημονικού Κέντρου (ΕΤΕΚ) και την πρόβλεψη του συντονισμού των τεχνικών δραστηριοτήτων για την προστασία των κερμάτων ευρώ από την παραχάραξη και την κιβδηλεία (3), αποφασίζει εάν έχουν τηρηθεί οι προστατευτικές διατάξεις που προσδιορίζονται στον κανονισμό (ΕΚ) αριθ. 2182/2004 και κατά πόσο ένα μεταλλικό αντικείμενο είναι μετάλλιο ή μάρκα.
            
         
               (4)
            
            
               Θα πρέπει να αποσαφηνιστούν και να καθοριστούν τα ειδικά κριτήρια που χρησιμοποιεί η Επιτροπή για να δηλώσει τη συμμόρφωση με τις προστατευτικές διατάξεις.
            
         
               (5)
            
            
               Ο κίνδυνος να εκληφθεί εσφαλμένα ένα μετάλλιο ή μια μάρκα που φέρει τους όρους «ευρώ», «λεπτά ευρώ» ή το σύμβολο του ευρώ ως νόμιμο χρήμα σε κέρμα είναι μεγαλύτερος όταν το μετάλλιο ή η μάρκα φέρουν συνδεόμενη ονομαστική αξία. Συνεπώς, σε τέτοιες περιπτώσεις, θα πρέπει να επισφραγίζεται στην εμπρόσθια ή στην οπίσθια όψη του μεταλλίου ή της μάρκας η ένδειξη «μη νόμιμο χρήμα».
            
         
               (6)
            
            
               Ως εκ τούτου, θα πρέπει να τροποποιηθεί ο κανονισμός (ΕΚ) αριθ. 2182/2004,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις
   Ο κανονισμός (ΕΚ) αριθ. 2182/2004 τροποποιείται ως εξής:
   
               1.
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Προστατευτικές διατάξεις
               1.   Με την επιφύλαξη των άρθρων 3 και 4, απαγορεύεται η παραγωγή και πώληση μεταλλίων και μαρκών καθώς και η εισαγωγή και η διανομή τους για πώληση ή για άλλους εμπορικούς σκοπούς, στις ακόλουθες περιπτώσεις:
               
                           α)
                        
                        
                           όταν στην όψη τους φέρουν τους όρους “ευρώ” ή “λεπτά ευρώ” ή το σύμβολο του ευρώ·
                        
                     
                           β)
                        
                        
                           όταν το μέγεθός τους είναι εντός των ορίων αναφοράς, ή
                        
                     
                           γ)
                        
                        
                           όταν οποιοδήποτε σχέδιο στην όψη των μεταλλίων και των μαρκών είναι παρόμοιο:
                           
                                       i)
                                    
                                    
                                       με οποιοδήποτε σχέδιο ή με τμήματα αυτού στην όψη των κερμάτων ευρώ, συμπεριλαμβανομένων ιδίως των όρων “ευρώ” ή “λεπτά ευρώ”, των δώδεκα αστέρων της Ευρωπαϊκής Ένωσης, της εικόνας της γεωγραφικής παράστασης και των αριθμών, κατά τον τρόπο που απεικονίζονται στα κέρματα ευρώ,
                                    
                                 
                                       ii)
                                    
                                    
                                       με τα σύμβολα που είναι αντιπροσωπευτικά της εθνικής κυριαρχίας των κρατών μελών, κατά τον τρόπο που απεικονίζονται στα κέρματα ευρώ, συμπεριλαμβανομένων ιδίως των προτομών του αρχηγού κράτους, των εθνοσημάτων, των σημάτων του νομισματοκοπείου, των διακριτικών σημάτων του χαράκτη, του ονόματος των κρατών μελών,
                                    
                                 
                                       iii)
                                    
                                    
                                       με το σχήμα της στεφάνης ή το σχέδιο της στεφάνης των κερμάτων ευρώ, ή
                                    
                                 
                                       iv)
                                    
                                    
                                       με το σύμβολο του ευρώ.
                                    
                                 
                     2.   Η Επιτροπή αποφασίζει:
               
                           α)
                        
                        
                           κατά πόσο ένα μεταλλικό αντικείμενο μπορεί να θεωρηθεί μετάλλιο ή μάρκα κατά την έννοια του άρθρου 1 στοιχείο γ),
                        
                     
                           β)
                        
                        
                           κατά πόσο ένα μετάλλιο ή μια μάρκα εμπίπτει στο πεδίο εφαρμογής της απαγόρευσης της παραγράφου 1 του παρόντος άρθρου.
                        
                     Με την επιφύλαξη της παραγράφου 1 του παρόντος άρθρου, η Επιτροπή λαμβάνει υπόψη, μεταξύ άλλων, τις ποσότητες των παραγόμενων μεταλλίων και μαρκών, την τιμή πώλησης, τη συσκευασία, τις επιγραφές επί των μεταλλίων και των μαρκών και τη διαφήμισή τους.».
            
         
               2.
            
            
               Στο άρθρο 3, η παράγραφος 1 αντικαθίσταται από το ακόλουθο κείμενο:
               «1.   Δεν απαγορεύονται τα μετάλλια και οι μάρκες που φέρουν τους όρους “ευρώ” ή “λεπτά ευρώ” ή το σύμβολο του ευρώ χωρίς να συνδυάζονται με ένδειξη ονομαστικής αξίας, όταν το μέγεθός τους είναι εκτός των ορίων αναφοράς, εκτός εάν η επιφάνειά τους φέρει σχέδιο παρόμοιο με ένα εκ των στοιχείων που αναφέρονται στο άρθρο 2 παράγραφος 1 στοιχείο γ).».
            
         
               3.
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Παρεκκλίσεις κατόπιν αδείας
               Η Επιτροπή δύναται να χορηγήσει ειδικές άδειες για χρησιμοποίηση των όρων “ευρώ” ή “λεπτά ευρώ” ή του συμβόλου του ευρώ, υπό ελεγχόμενους όρους χρησιμοποίησης σε περιπτώσεις όπου δεν υφίσταται κίνδυνος σύγχυσης. Στις περιπτώσεις αυτές, πρέπει να αναγνωρίζεται σαφώς επί της όψεως του μεταλλίου ή της μάρκας ο αντίστοιχος οικονομικός παράγοντας κράτους μέλους και όταν το μετάλλιο ή η μάρκα φέρει συνδεόμενη ονομαστική αξία, να επισφραγίζεται η μνεία “μη νόμιμο χρήμα” στην εμπρόσθια ή στην οπίσθια όψη του μεταλλίου ή της μάρκας.».
            
         Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη, σύμφωνα με τη συνθήκη για την ίδρυση της Ευρωπαϊκής Κοινότητας.
      Βρυξέλλες, 18 Δεκεμβρίου 2008.
      
         
            Για το Συμβούλιο
         
         
            Ο Πρόεδρος
         
         M. BARNIER
         
      
   
   
      (1)  ΕΕ C 283 της 7.11.2008, σ. 1.
   
      (2)  ΕΕ L 373 της 21.12.2004, σ. 1.
   
      (3)  ΕΕ L 19 της 21.1.2005, σ. 73.